VIDEO O nouă gafă marca Viorica Dăncilă: Datele oficiale infirmă predilecțiile opoziției

Premierul Viorica Dăncilă a gafat din nou joi în declarația citită de pe foi susținută în debutul ședinței de Guvern. Ea a spus că datele oficiale privind situația economică infirmă ”predilecțiile” opoziției, în loc de predicțiile opoziiei.

„Sunt date oficiale care arată faptul că Guvernul a avut dreptate şi care infirmă cu argumente incontestabile predilecţiile opoziţiei, aşa-zişilor analişti sau, mai grav, a unor instituţii publice”, a declarat Dăncilă.

Viorica Dăncilă a făcut această gafă chiar dacă nu a vorbit liber, ci a citit un discurs scris dinainte de consilieri.

Ea a mai susținut că datele Institutului Naţional de Statistică (INS), potrivit cărora creşterea economică a României s-a accelerat semnificativ în al treilea trimestru, cu 1,9% faţă de al doilea trimestru din 2018, arată că măsurile luate de Guvern sunt corecte.

„Datele făcute publice ieri de Institutul Naţional de Statistică arată că măsurile luate sunt cele corecte. Potrivit Institutului Naţional de Statistică, în al treilea trimestru, creşterea economică a României s-a accelerat semnificativ, cu 1,9% faţă de al doilea trimestru din anul 2018, ceea ce ne plasează pe primul loc în UE. Per ansamblul UE, creşterea economică trimestrială a fost doar de 0,3%, ceea ce pune şi mai mult în evidenţă evoluţia economiei româneşti. Ca urmare, creşterea economică efectivă în trimestrul III 2018 faţă de trimestrul III 2017 a fost de 4,3%. Dacă luăm în considerare datele Institutului Naţional de Statistică cu privire la creşterea exporturilor cu 9% în trimestrul III şi a producţiilor agricole record, putem trage concluzia că această creştere economică este sustenabilă şi reprezintă rezultatul măsurilor întreprinse de către Guvernul României”, a susținut ea.

Premierul a adăugat că un al doilea semnal pozitiv îl reprezintă „scăderea inflaţiei anuale la cel mai mic nivel din acest an, respectiv 4,25% în luna octombrie 2018, de la 5,03% în septembrie 2018”.

Foto: Premierul Viorica Dăncilă și consiliera sa de comunicare, Anca Alexandrescu. Sursa: Inquam Photos / Octav Ganea